b'\n_START_ARTICLE_\nRickshaw\n_START_PARAGRAPH_\nEn rickshaw er en lett personvogn med to hjul som trekkes av en person til fots. Varianten \xc2\xabsykkelrickshaw\xc2\xbb, der f\xc3\xb8reren driver vognen med pedalkraft, er egentlig en passasjersykkel og kalles vanligvis  sykkeltaxi eller pedicab._NEWLINE_B\xc3\xa5de rickshawer og sykkelrickshawer har tradisjonelt v\xc3\xa6rt s\xc3\xa6rlig utbredt i \xc3\x98st-Asia, der det har v\xc3\xa6rt vanlig for kulier og andre \xc3\xa5 livn\xc3\xa6re seg av slik persontransport. I dag har rickshawer i stor grad blitt erstattet av biler og busser, og dermed ikke den samme betydningen for infrastrukturen som de hadde tidligere.  I enkelete byer i Vesten blir rickshawer s\xc3\xa6rlig brukt for \xc3\xa5 transportere turister._NEWLINE_Selve ordet rickshaw stammer opprinnelig fra det japanske jinrikisha, som er sammensatt av jin (menneske), riki (kraft) og sha (kj\xc3\xb8ret\xc3\xb8y). Flertallsformen p\xc3\xa5 norsk er rickshawer.'